VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKO

Į S A K Y M A S

DĖL LEIDIMŲ STEIGTI PRIDĖTINĖS VERTĖS MOKESČIO LENGVATŲ SANDĖLĮ IŠDAVIMO IR PANAIKINIMO

2004 m. balandžio 9 d. Nr. VA-49

Vilnius

Vadovaudamasi Valstybinės mokesčių inspekcijos prie Finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110 (Žin., 1997, Nr. 87-2212; 2001, Nr. 85-2991; 2002, Nr. 20-786), 18.11 punktu ir siekdama įgyvendinti Lietuvos Respublikos pridėtinės vertės mokesčio įstatymo 53 straipsnio 4 dalies (Žin., 2002, Nr. 35-1271; 2004, Nr. 17-505) nuostatas:

1. Tvirtinu pridedamas:

1.1. Leidimų steigti pridėtinės vertės mokesčio lengvatų sandėlį išdavimo ir panaikinimo taisykles.

1.2. Leidimo steigti pridėtinės vertės mokesčio lengvatų sandėlį FR0660 formą.

1.3. Sprendimo leisti steigti pridėtinės vertės mokesčio lengvatų sandėlį FR0661 formą.

1.4. Sprendimo neleisti steigti pridėtinės vertės mokesčio lengvatų sandėlio FR0662 formą.

2. Įsakau:

2.1. Valstybinės mokesčių inspekcijos prie Lietuvos Respublikos finansų ministerijos (toliau – Inspekcija) Duomenų valdymo skyriui FR0660, FR0661, FR0662 formas įtraukti į Dokumentų formų registrą.

2.2. Inspekcijos Informacinių sistemų plėtros skyriui FR0660, FR0661, FR0662 formas įdėti į Inspekcijos intraneto puslapį ir parengti kompiuteriniu būdu pildytiną jų variantą.

2.3. Atitinkamas veiklos sritis kuruojantiems Inspekcijos viršininko pavaduotojams ir apskričių valstybinių mokesčių inspekcijų viršininkams kontroliuoti šio įsakymo vykdymą.

3. Nustatau, kad šis įsakymas įsigalioja 2004 m. gegužės 1 dieną.

Viršininkė	Violeta Latvienė

PATVIRTINTA

Valstybinės mokesčių inspekcijos

prie Lietuvos Respublikos finansų ministerijos

viršininko 2004 m. balandžio 9 d.

įsakymu Nr. VA-49

Leidimų steigti pridėtinės vertės mokesčio lengvatų sandėlį išdavimo ir PANAIKINImo taisyklės

I. BENDROSIOS NUOSTATOS

1. Leidimų steigti pridėtinės vertės mokesčio (toliau – PVM) lengvatų sandėlį (toliau – leidimai) išdavimo ir panaikinimo taisyklės (toliau – taisyklės) nustato leidimų steigti PVM lengvatų sandėlį išdavimo ir panaikinimo tvarką. Leidimai išduodami įmonėms, turinčioms teisę prekiauti specialioje tarptautiniame jūrų ar oro uoste esančioje prekybos vietoje ir ketinančioms joje tiekti prekes keleiviams, oro ar jūrų transportu išvykstantiems į trečiąsias teritorijas ar trečiąsias valstybes, ar įmonėms, turinčioms teisę prekiauti laive arba orlaivyje ir ketinančioms reiso metu tiekti prekes keleiviams, oro ar jūrų transportu vykstantiems į paskirties vietą, esančią ne Europos Bendrijų teritorijoje.

2. Taisyklės parengtos vadovaujantis Lietuvos Respublikos pridėtinės vertės mokesčio įstatymo (Žin., 2002, Nr. 35-1271; 2004, Nr. 17-505, toliau – PVM įstatymas) 53 straipsnio 4 dalimi.

3. Taisyklėse vartojamos sąvokos atitinka PVM įstatymo sąvokas.

4. Gali būti išduodami šie leidimai:

4.1. steigti PVM lengvatų sandėlį tarptautiniame oro uoste ir parduoti prekes išvykstantiems iš Europos Bendrijų teritorijos keleiviams;

4.2. steigti PVM lengvatų sandėlį tarptautiniame jūrų uoste ir parduoti prekes išvykstantiems iš Europos Bendrijų teritorijos keleiviams;

4.3. steigti PVM lengvatų sandėlį tarptautiniame jūrų uoste ir prekiauti į jį pristatytomis prekėmis Lietuvos Respublikoje įregistruotame laive (laivuose), vežančiame keleivius į paskirties vietą, esančią ne Europos Bendrijų teritorijoje;

4.4. steigti PVM lengvatų sandėlį tarptautiniame oro uoste ir prekiauti į jį pristatytomis prekėmis Lietuvos Respublikoje įregistruotame orlaivyje (orlaiviuose), vežančiame keleivius į paskirties vietą, esančią ne Europos Bendrijų teritorijoje.

4.5. laivo (laivų) savininkui (valdytojui) steigti PVM lengvatų sandėlį tarptautiniame jūrų uoste ir prekiauti į jį pristatytomis prekėmis jam priklausančiame Lietuvos Respublikoje įregistruotame laive (laivuose), vežančiame keleivius į paskirties vietą, esančią ne Europos Bendrijų teritorijoje;

4.6. orlaivio (orlaivių) savininkui (valdytojui) steigti PVM lengvatų sandėlį tarptautiniame oro uoste ir prekiauti į jį pristatytomis prekėmis jam priklausančiame Lietuvos Respublikoje įregistruotame orlaivyje (orlaiviuose), vežančiame keleivius į paskirties vietą, esančią ne Europos Bendrijų teritorijoje.

5. Įmonė, norinti steigti kelis PVM lengvatų sandėlius, turi gauti atskirą leidimą steigti kiekvieną PVM lengvatų sandėlį.

II. LEIDIMŲ IŠDAVIMO TVARKA

6. Leidimą norinti gauti įmonė dėl leidimo išdavimo turi kreiptis į tą apskrities valstybinę mokesčių inspekciją (toliau – AVMI), kurios teritorijoje ji yra įregistruota PVM mokėtoja.

7. Leidimą norinti gauti įmonė AVMI turi pateikti:

7.1. laisvos formos prašymą, kuriame turi nurodyti įmonės pavadinimą ir kodą, PVM mokėtojo kodą, adresą, telefono numerį, išvardyti pridedamus dokumentus;

7.2. įmonės įregistravimo pažymėjimo kopiją;

7.3. teritorinės muitinės, kurios veiklos zonoje įregistruota įmonė, pažymą, kurioje nurodyta, ar įmonė neturi mokestinių nepriemokų muitinei. Pažyma turi būti išduota ne anksčiau kaip prieš mėnesį iki prašymo pateikimo datos;

7.4. jei PVM lengvatų sandėlį nori įsteigti laivo ar orlaivio savininkas, jis turi nurodyti laivo pavadinimą ar orlaivio registracijos numerį ir pateikti dokumento, patvirtinančio nuosavybės teisę į tą laivą ar orlaivį, kopiją;

7.5. jei PVM lengvatų sandėlį nori įsteigti laivo ar orlaivio valdytojas, jis turi nurodyti laivo pavadinimą ar orlaivio registracijos numerį ir pateikti dokumento, patvirtinančio teisę valdyti laivą ar orlaivį, kopiją;

7.6. jei įmonė PVM lengvatų sandėlį nori įsteigti tarptautiniame jūrų ar oro uoste, ji turi pateikti dokumento, patvirtinančio nuosavybės teisę į patalpas PVM lengvatų sandėliui steigti, kopiją ar tokių patalpų nuomos sutarties kopiją.

8. Tais atvejais, kai PVM lengvatų sandėlį nori steigti įmonė, kuri buvo įsteigusi neapmuitinamą parduotuvę Neapmuitinamų parduotuvių įstatymo nustatyta tvarka, ir po 2004-03-30 tai įmonei išduoto leidimo galiojimo laikas dar nebūtų pasibaigęs, ta įmonė AVMI gali pateikti šio leidimo kopiją ir 7.1, 7.2, 7.4–7.6 punktuose nustatytus dokumentus.

9. AVMI ne vėliau kaip per 30 dienų (taisyklių 8 punkte nurodytu atveju – ne vėliau kaip per 7 dienas) nuo visų dokumentų, kurių reikia leidimui išduoti, gavimo dienos (jei AVMI pareikalavo papildomos informacijos – nuo tokios informacijos gavimo dienos), išnagrinėja pateiktus dokumentus ir priima sprendimą (FR0661 arba FR0662 formos) leisti arba neleisti steigti PVM lengvatų sandėlio.

10. AVMI prašymus dėl leidimų išdavimo nagrinėja AVMI viršininko nustatyta tvarka.

11. PVM lengvatų sandėlio steigti neleidžiama, jeigu:

11.1. pateikti ne visi reikiami dokumentai;

11.2. dokumentai neatitinka jiems keliamų reikalavimų, netinkamai įforminti;

11.3. įmonė skolinga Lietuvos valstybės, savivaldybių biudžetams ar valstybės pinigų fondams arba nevykdo įsipareigojimų muitinei.

12. Priėmusi sprendimą neleisti steigti PVM lengvatų sandėlio (FR0662 forma), AVMI apie tokio sprendimo priėmimą įmonę turi informuoti raštu.

13. Sprendimas neleisti steigti PVM lengvatų sandėlio gali būti apskųstas teisės aktų nustatyta tvarka.

14. Kai AVMI viršininkas priima sprendimą leisti steigti PVM lengvatų sandėlį (FR0661 forma), leidimo gavėjui AVMI turi išduoti užpildytą leidimo FR0660 formą.

15. Leidimas išduodamas AVMI viršininko įsakymu neribotam laikui ir kas penkeri metai perregistruojamas jį išdavusioje AVMI. Tais atvejais, kai leidimas buvo išduotas taisyklių 8 punkte nustatyta tvarka, leidimas turi būti perregistruotas ne vėliau, nei turėtų būti perregistruotas leidimas steigti neapmuitinamą parduotuvę. Nustatytu laiku neperregistruotas leidimas negalioja.

16. Leidimo FR0660 formoje turi būti nurodyta:

16.1. leidimą išdavusi AVMI;

16.2. leidimo išdavimo data ir numeris;

16.3. įmonės pavadinimas, kodas, PVM mokėtojo kodas, adresas;

16.4. leidimo rūšis;

16.5. PVM lengvatų sandėlio adresas (laivo (laivų) pavadinimas, orlaivio (orlaivių) registracijos numeris);

16.6. AVMI viršininko sprendimo leisti steigti PVM lengvatų sandėlį priėmimo data ir numeris;

16.7. leidimo įsigaliojimo ar/ar perregistravimo data.

17. Įmonei išduodamas leidimo originalas, kopiją saugo leidimą išdavusi AVMI.

18. Leidimo turėtojas negali savo vardu įgalioti kitų ūkio subjektų steigti PVM lengvatų sandėlį bei verstis PVM lengvatų sandėlių veikla.

19. Leidimo turėtojas privalo vykdyti Lietuvos Respublikos įstatymų, šios tvarkos ir kitų prekybos įmonių veiklą reglamentuojančių teisės aktų reikalavimus.

20. Nurodyti 4.3–4.6 punktuose leidimai gali būti papildyti – juose gali būti įrašyti papildomi laivų ar orlaivių, kuriuose ketinama prekiauti PVM lengvatų sandėlių prekėmis, pavadinimai ar registracijos numeriai. Leidimus papildo AVMI. Leidimo turėtojas, norintis papildyti leidimą, AVMI pateikia laisvos formos prašymą, kuriame nurodomas laivo pavadinimas ar orlaivio registracijos numeris, leidimo originalą bei nuosavybės teisę ar teisę naudotis laivu ar orlaiviu patvirtinančio dokumento kopiją.

21. Leidimai registruojami AVMI nustatytos formos žurnale, kuriame nurodoma:

21.1. leidimo išdavimo data ir numeris;

21.2. leidimo rūšis;

21.3. leidimo turėtojas (įmonės pavadinimas, kodas, PVM mokėtojo kodas, adresas);

21.4. leidimo perregistravimo data (-os);

21.5. leidimo panaikinimo data.

III. LEIDIMŲ PANAIKINIMO TVARKA

22. Leidimas panaikinamas AVMI viršininko įsakymu, jeigu:

22.1. leidimo turėtojas pakartotinai pažeidžia teisės aktų, reglamentuojančių PVM lengvatų sandėlio veiklą, reikalavimus;

22.2. leidimo turėtojas pateikia prašymą panaikinti leidimo galiojimą;

22.3. gaunamas pranešimas apie įmonės likvidavimą ar reorganizavimą, kai įmonė baigia veiklą kaip savarankiškas ūkio subjektas;

22.4. leidimo turėtojas nustatytu laiku neperregistruoja leidimo.

23. Panaikinus leidimą taisyklių 22.1 punkte nustatytu atveju, naujas leidimas neišduodamas 1 metus nuo jo panaikinimo dienos.

24. Įmonėms, kurių vadovų ar darbuotojų, kurie turėjo teisę priimti sprendimus įmonės vardu, atžvilgiu įsigaliojęs apkaltinamasis teismo nuosprendis ar muitinės nutarimas dėl nuobaudos skyrimo už kontrabandą ar kontrabandinių prekių realizavimą PVM lengvatų, akcizais apmokestinamų prekių ar muitinės sandėlyje, leidimas panaikinamas ir pakartotinai leidimai neišduodami.

25. Apie priimtą sprendimą panaikinti leidimą AVMI nedelsdama praneša leidimo turėtojui.

IV. BAIGIAMOSIOS NUOSTATOS

26. PVM lengvatų sandėlis turi pradėti veikti ne vėliau kaip per 6 mėnesius nuo leidimo išdavimo.

27. AVMI apie leidimo išdavimą, perregistravimą, leidimo galiojimo panaikinimą skelbia „Valstybės žinių“ priede „Informaciniai pranešimai“. Skelbime nurodomi šie duomenys: įmonės pavadinimas, kodas, adresas, PVM lengvatų sandėlio adresas (laivo (laivų) pavadinimas, orlaivio (orlaivių) registracijos numeriai), leidimo rūšis, leidimo numeris, leidimo išdavimo, perregistravimo data, galiojimo panaikinimo data.

28. Už šių taisyklių nesilaikymą taikoma teisės aktuose nustatyta atsakomybė.

______________

______________

______________

______________